РЕПУБЛИКА СРБИЈА

НАРОДНА СКУПШТИНА

Одбор за образовање, науку,

технолошки развој и информатичко друштво

14 Број : 06-2/345-16

30. децембар 2016. године

Б е о г р а д

ЗАПИСНИК

СЕДМЕ СЕДНИЦЕ ОДБОРА ЗА ОБРАЗОВАЊЕ, НАУКУ,

ТЕХНОЛОШКИ РАЗВОЈ И ИНФОРМАТИЧКО ДРУШТВО,

ОДРЖАНЕ 29. ДЕЦЕМБРА 2016. ГОДИНЕ

 Седница је почела у 13,00 часова.

 Седницом је председавао Муамер Зукорлић, председник Одбора.

 Седници су присуствовали чланови Одбора: проф. др Марко Атлагић, Наташа Ст. Јовановић, проф. др Жарко Кораћ, Ђорђе Косанић, Милетић Михајловић, др Владимир Орлић, Олена Папуга и Марко Пaрезановић.

 Седници су присуствовали заменици чланова Одбора: Никола Савић (заменик Дубравка Бојића) и Арпад Фремонд (заменик Фатмира Хасанија).

 Седници нису присуствовали чланови Одбора: Милена Бићанин, Ратко Јанков, Александра Јерков, Богдан Обрадовић, проф. др Жарко Обрадовић и проф. др. Љубиша Стојмировић, нити њихови заменици.

 На предлог председника Одбора, усвојен је следећи:

Д н е в н и р е д

1. **Утврђивање Предлога одлуке о разрешењу Ивана Ћирића дужности члана Националног просветног савета, изабраног из реда Савеза педагога физичке културе Србије;**
2. **Утврђивање Предлога одлуке о избору проф. др Ранка Кече за члана Националног савета за високо образовање, на предлог Конференције универзитета Србије.**

Пре преласка на разматрање утврђеног дневног реда усвојен је, без примедаба, Записник шесте седнице Одбора, одржане 14. децембра 2016. године.

 Прва тачка дневног реда: **Утврђивање Предлога одлуке о разрешењу Ивана Ћирића дужности члана Националног просветног савета, изабраног из реда Савеза педагога физичке културе Србије.**

Уводне напомене поводом ове тачке дневног реда изнео је Муамер Зукорлић, председник Одбора и нагласио да је на претходној седници Одбора вођена опсежна расправа у вези са писмом Друштва педагога физичке културе Србије, овлашћеног предлагача за чланове Националног просветног савета. У првобитном образложењу одлуке jе наведeно да је Иван Ћирић, као члан Савета, радио противно интересима програмске концепције Друштва“. Председник Одбора је подсетио присутне чланове Одбора да је Одбор на 6. седници, 16. децембра 2016. године, разматрао предлог Друштва за „опозив“ Ивана Ћирића и закључио да затражи допуну образложења, јер су разлози који су дати недовољни за потпуно сагледавање стања овог случаја и утврђивањe Предлога одлуке за његово разрешење од стране Одбора. Друштво је на захтев Одбора, у писаној форми (допис од 28. новембра 2016. године) допунило свој предлог, у коме се између осталог наводи, да се приликом кандидовања чланова за Национални просветни савет настојало да их представљају они, који треба да заступају концептуална решења у вези са разним питањима којима се Друштво бави. У допуни предлога је назначено да је било речи и о издвајању дела средстава члана НПС за рад Друштва, из накнаде коју добија избрани члан Националног просветног савета, јер је на основу Закона о спорту, Спортски савез Србије укинуо буџетску подршку струковним удружењима. Након избора Ивана Ћирића у Национални просветни савет, није дошло до очекиваног заступања програмских садржаја у том савету, које је заговарало Друштво, нити до адекватне комуникације, односно повратних информација са седница Савета. Иван Ћирић није био активан учесник догађања на седницама Савета, што се види из њихових записника, али је, с друге стране, почео да заступа интерсе других удружења, чија су се решења у вези са Планом рада за основну школу разликовала од ставова Друштва, наводи се на крају опширног образложења Предлога одлуке о „опозиву“ Ивана Ћирића.

 Поводом ове тачке дневног реда није било дискусије.

На основу члана 13. Закона о основама система образовања и васпитања ("Службени гласник РС", бр. 72/09, 52/11, 55/13, 35/15-аутентично тумачење и 68/15) и чл. 44. и 58. Пословника Народне скупштине ("Службени гласник РС", бр. 20/12-пречишћен текст), **Одбор** **за образовање, науку, технолошки развој и информатичко друштво Народне скупштине Републике Србије**, **је утврдио** (9 гласова – ЗА, 1 глас – ПРОТИВ, 1 није гласао) **Предлог одлуке о разрешењу Ивана Ћирића** **дужности члана Националног просветног савета**, којег је Народна скупштина изабрала 3. новембра 2015. године на време од шест година са листе Савеза педагога за физичку културу.

 Одбор је закључио да Предлог одлуке достави Народној скупштини са предлогом да се размотри **по хитном поступку** у складу са чл. 167. Пословника Народне скупштине. Хитан поступак се предлаже како би Национални просветни савет могао да функционише у пуном саставу.

 За представника предлагача на седници Народне скупштине одређен је Муамер Зукорлић, председник Одбора.

 Друга тачка дневног реда: **Утврђивање Предлога одлуке о избору проф. др Ранка Кече за члана Националног савета за високо образовање, на предлог Конференције универзитета Србије.**

 Уводне напомене поводом ове тачке дневног реда изнео је Муамер Зукорлић, председник Одбора. Упознао је чланове Одбора, да је Законом о високом образовању, у члану 10, прописано да Народна скупштина бира 21 члана Националног савета за високо образовање, од којих 12 бира на предлог Конференције универзитета Србије. Чланови Националног савета за високо образовање изабрани су 10. марта 2015. године на мандатни период од четири године. Народна скупштина, на седници одржаној 3. новембра 2015. године донела је Одлуку о разрешењу проф. др Душана Николића дужности члана Националног савета за високо образовање, изабраног са листе Конференције универзитета Србије, на његов захтев, јер је у међувремену, 1. октобра 2015. године изабран за ректора Универзитета у Новом Саду.

 Након спроведеног изборног поступка, Конференција универзитета Србије је 21. децембра 2016. године, након ургенције службе Одбора, доставила обавештење Одбору за образовање, науку, технолошки развој и информатичко друштво (број: 612-362/5-16), да је за члана Националног савета за високо образовање предложила др Ранка Кечу, редовног професора Правног факултета Универзитета у Новом Саду, уместо проф. др Душана Николића.

 Поводом ове тачке дневног реда није било дискусије.

 Одбор је констатовао да је Конференција универзитета Србије, као овлашћени предлагач, поднела предлог у складу са одредбама члана 10. Закона о високом образовању.

 На основу члана 10. Закона о високом образовању ("Службени гласник РС", бр.76/05, 100/07-аутентично тумачење, 97/08, 44/10, 93/12, 89/13, 99/14, 45/15-аутентично тумачење и 68/15) и чл. 44. и 58. Пословника Народне скупштине ("Службени гласник РС", бр. 20/12-пречишћен текст), **Одбор за образовање, науку, технолошки развој и информатичко друштво Народне скупштине Републике Србије, је утврдио** (9 гласова – ЗА, 2 није гласало) **Предлог одлуке о избору проф. др Ранка Кече за члана Националног савета за високо образовање**, на предлог Конференције универзитета Србије, уместо разрешеног члана, проф. др Душана Николића.

 Одбор је закључио да Предлог одлуке достави Народној скупштини, са предлогом да се размотри **по хитном поступку,** у складу са чл. 167. Пословника Народне скупштине. Хитан поступак се предлаже како би Национални савет за високо образовање могао да функционише у пуном саставу.

 За представника предлагача на седници Народне скупштине одређен је Муамер Зукорлић, председник Одбора.

 Седница је завршена у 13,15 часова.

 СЕКРЕТАР ПРЕДСЕДНИК

 Драгомир Петковић Муамер Зукорлић